31999R1225
L 154/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1225/1999 AL COMISIEI
din 27 mai 1999
privind definițiile caracteristicilor statisticii serviciilor de asigurare
(Text cu relevanță pentru SEE)
COMISIA COMUNITĂȚILOR EUROPENE
având în vedere Tratatul de instituire a Comunității Europene,
având în vedere Regulamentul (CE, Euratom) nr. 58/97 al Consiliului din 20 decembrie 1996 privind statistica structurală de întreprindere (1), modificat ultima dată de Regulamentul (CE, Euratom) nr. 410/98 (2), în special articolul 12 punctul (iii),
(1)
întrucât Regulamentul (CE, Euratom) nr. 410/98 al Consiliului din 16 februarie 1998 de modificare a Regulamentului (CE, Euratom) nr. 58/97 al Consiliului privind statisticile structurale de întreprindere a stabilit un cadru comun pentru elaborarea statisticilor comunitare privind structura, activitatea, performanța și competitivitatea sectorului de asigurări în Comunitate;
(2)
întrucât este necesară introducerea unui set de definiții pentru caracteristicile statisticii serviciilor de asigurare;
(3)
întrucât măsurile prevăzute în prezentul regulament sunt în concordanță cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
(1) Caracteristicile prevăzute la articolul 4 din Regulamentul (CE, Euratom) nr. 58/97 sunt definite în anexa la prezentul regulament.
(2) În aceste definiții, referirile la conturile întreprinderii folosesc rubricile stabilite la articolul 6 (bilanț), articolul 34 (cont de profit și pierdere) sau articolul 63 (note privind conturile) din Directiva 91/674/CEE a Consiliului (3) privind conturile anuale și conturile consolidate ale întreprinderilor de asigurări.
Articolul 2
(1) Statele membre trebuie să aplice aceste definiții pentru caracteristicile din lista A enumerate la punctul 3, secțiunea 4 a anexei 5 din Regulamentul (CE, Euratom) nr. 58/97 pentru anul de referință 1999 și anii următori și pentru lista B de caracteristici enumerate la punctul 4, secțiunea 4 a anexei 5 din regulamentul menționat pentru anul de referință 2003 și anii următori.
(2) Statele membre trebuie, de asemenea, să aplice aceste definiții pentru lista A de caracteristici pentru anii de referință 1996, 1997 și 1998, în cazul în care acestea corespund practicilor naționale existente și pentru lista B de caracteristici pentru anii de referință 2000, 2001 și 2002, în cazul în care acestea corespund practicilor naționale existente.
Articolul 3
Prezentul regulament intră în vigoare în a 20-a zi de la publicarea lui in Jurnalul Oficial al Comunității Europene.
Prezentul regulament este obligatoriu în toate elementele sale și este direct aplicabil în toate statele membre.
Adoptat la Bruxelles, 27 mai 1999.